Finansiële steun vir SAL, SAUK en Denel op pad, sê MboweniTito Mboweni. (Foto: Elmond Jiyane, GCIS) Tito Mboweni, minister van finansies, het gesê hy gaan befondsing uit die gebeurlikheidsreserwes toewys vir die Suid-Afrikaanse Lugdiens (SAL), die SAUK en Denel. Mboweni het egter gewaarsku dat die reddingsboeie nie as ŉ blanko tjek beskou moet word nie. Hy het tydens die nasionale tesourie se begrotingsdebat in die parlement gesê die geld sal toegeken word sodra dit deur die parlement goedgekeur is. “Ons kan regtig nie so aangaan nie,” het Mboweni gesê en beklemtoon dat daar maatskappye in die lugvaart- en uitsaaisektore is wat gehaltedienste lewer en ŉ wins toon terwyl SAL en die SAUK op regeringsverligting staatmaak. Mboweni het nie die bedrae wat aan die staatsinstellings gegee sal word bekend gemaak nie. Daar is ook aangekondig dat ŉ spesiale toedelingswetsontwerp op 23 Julie by die parlement ingedien sal word om ekstra geld vir Eskom te kry. Dit sal uitvoering gee aan ŉ verbintenis deur pres. Cyril Ramaphosa in sy staatsrede verlede maand dat ŉ aansienlike persentasie van die R230 miljard in finansiële ondersteuning vir Eskom vir die volgende dekade op ŉ dringende basis beskikbaar gemaak sal word. Dit kom ook kort nadat dit bekend gemaak is dat Eskom, wat skuld van R420 miljard het, slegs genoeg geld het om sy finansiële verpligtinge tot einde Oktober na te kom. Denel het verlede maand aanvanklik nie genoeg gehad om sy personeel te betaal nie en kon net sy verpligtinge nakom nadat ŉ lener tot sy redding gekom het. Dit was egter steeds nie moontlik om pensioenbydraes vir die maand te betaal nie. Denel het verlede jaar ŉ verlies van R1,7 miljard gely. Volgens die nasionale tesourie benodig SAL nog R4 miljard vir die huidige finansiële jaar. Die lugdiens het verlede jaar ŉ reddingsboei van R5 miljard ontvang sodat hy sy skuld kon terugbetaal. Die SAUK soek R6,8 miljard van die regering. Stella Ndabeni-Abrahams, minister van kommunikasie, het Woensdag aangekondig dat die SAUK binne die volgende tien dae finansiële bystand gaan ontvang. Ndabeni-Abrahams het tydens haar departement se begrotingstoespraak in die parlement gesê ŉ gedeelte van die geoormerkte finansiële bystand sal binne die volgende tien dae beskikbaar gemaak word, met die oorblywende balans wat in die volgende 45 dae betaal sal word.